Ja, die wêreld het nog veilige plekke | Netwerk24
Deur Karin, Bloubergstrand 26 Augustus 2017 00:00
Martie Retief-Meiring se rubriek Van alle kante (10.08) verwys na vriende wat so veilig oorsee woon dat hulle saans ná donker op strate kan rondloop, en sy vra of só 'n wêreld nog werklik bestaan.
Ek kan haar verseker dat dit wel bestaan.
Ek het dit self een aand ondervind in 'n donker systraatjie van Londen, met aan die een kant 'n park vol bome en struike en skaduwees waar al die euwels waarna sy verwys, sekerlik kon skuil. Dit was egter die veiligste plek op aarde.
Ek het onlangs my held,Roger Federer, na Londen gevolg vir die grand finalein die O2-arena waar die wêreld se agt beste tennisspelers om die kroon sou meeding.
Ons het genoeg kaartjies bekom om al agt in die uitdunrondes te sien speel, maar die besluit was uiteindelik om die eindstryd in die gerief van ons hotelkamer te aanskou – saam met 'n heerlike kamerdiensete en 'n bottel wyn.
Helaas, die hotel het nie die spesifieke sportkanaaal nie.
Ons storm benoud na die hotelbestuurder wat ons probleem gou oplos: "sien julle hierdie systraatjie? Net so 'n ent op is daar 'n sportkroeg wat julle sal kan akkommodeer".
Ons tuur in die donker straat af met regs die onheilspellende park waar misdaad – soos in ons eie land – seker hoogty vier.
"Maar is dit ooit veilig om hier op te stap," wil ons baie benoud weet.
Die bestuurder frons, rig sy oë hemelwaarts en sê: "Ja, baie veilig, ons verwag nie enige reën vanaand nie!"
Ja, daar is dus nog plekke in die wêreld waar dit baie veilig is om te stap, en waar jou enigste vrees is of jy droog by jou bestemming gaan opdaag !